Auf da Raas noch Noadn hi haum de Wolochn eahnare uaspringlich Sproch valuan, mid da Ausnauhm vo a poa rumänische Weata (s. g. Karpatismen, wia z.B. Brynza: da Kaas, wos a Grundlog fia n Liptaua is, kummt vo rumänisch: Brânză ), wöchane se in eahnare Dialekte ghoidn haum. Se haum se olladings eahna Voikskuitua (Voikstänz, Trochtn, Musi) und eahna Wiatschoftweis, bsundast de Schofzucht, dahoidn. Duach des is de Voikskuitua vo da mährische Wolochei aus ana Mischung vo rumänischa und karpato-ruthenischa Kuitua entstaundn. In de easchtn schriftlichn Quön is vo ana „Coloni Valachales“ oda „Valach seu Ruthéni“ (Wolochn, oiso Ruthenen) de Red.